送子思兄參惠州軍
作者：王安石
朝代：宋

paragraphs: 沄沄曲江水，天借九秋色。
樓臺飛半空，秀氣盤韶石。
載酒填里閭，吹花換朝夕。
笙簫震河漢，錦繡爛冠幘。
地靈瘴癘絕，人物傾南極。
先朝有名臣，卧理訟隨息。
稍稍延諸生，談笑與賓客。
子來適妙年，謁入交履舄。
寂寥九齡後，此獨望一國。
虞翻禮丁覽，韓愈俟趙德。
孤岸鎮頹波，俗流未易識。
我方文葆中，旋逐旌旗蹟。
去思今豈忘，耳目熟遺迹。
吏含殷勤言，俛仰問乖隔。
當時府中兒，侵尋鬢邊白。
下帷雖著書，不捄寒饑迫。
謂宜門闌士，宦路久烜赫。
奈何猶差池，更捧丞掾檄。
驥摧千里蹄，鵬墮九霄翮。
人生無巧愚，天運有通塞。
試觀馳騁人，意氣宇宙窄。
榮華去路塵，謗辱與山積。
優游祿仕間，較計誰失得。
送君强成歌，陟岵翻感激。